अप्रैल में दिसंबर-जनवरी जैसी ठंड; सड़कों पर भी बर्फ जमी, फिसल रही गाड़ियां
हिमाचल प्रदेश के मनाली शहर से बर्फबारी की खूबसूरत तस्वीरें सामने आई हैं। बर्फ से लकदक पहाड़, सड़कों पर स्किड होती गाड़ियां और अप्रैल में दिसंबर-जनवरी जैसी ठंड ने नजारों को खूबसूरत बना दिया है।
हिमाचल प्रदेश के मनाली शहर से बर्फबारी की खूबसूरत तस्वीरें सामने आई हैं। बर्फ से लकदक पहाड़, सड़कों पर स्किड होती गाड़ियां और अप्रैल में दिसंबर-जनवरी जैसी ठंड ने नजारों को खूबसूरत बना दिया है। 
अटल टनल रोहतांग नहीं पहुंच पाए पर्यटक
सैलानी अटल टनल रोहतांग देखने के लिए पहुंचे, लेकिन वे टनल तक पहुंच नहीं पाए। ताजा बर्फबारी के चलते रास्ता ब्लॉक रहा, इसलिए टूरिस्टों ने मनाली में ही मस्ती की। मौसम के अचानक करवट बदलने से प्रशासन ने टनल सहित रोहतांग जाने पर रोक लगा दी है और पर्यटकों सहित स्थानीय लोगों के लिए एडवाइजरी जारी कर दी।
पर्यटन व्यवसाय पर पड़ेगा मौसम का असर
मनाली और लाहौल स्पीति का पर्यटन सीजन मई-जून में रहता है, मगर इस बार अप्रैल में बर्फबारी के कारण टूरिस्ट पहाड़ों का रुख कर सकते हैं। अगर मौसम अन्य राज्यों में भी ठंडा रहता है तो पर्यटकों की संख्या में भी कमी आएगी। मई-जून में देश के अनेक हिस्सों में गर्मी के कारण पर्यटक पहाड़ों में समय बिताने के लिए आते हैं ।
अप्रैल में ठंड बढ़ी, गर्म कपड़े भी निकले
पहाड़ों में सर्दी का मौसम नवंबर से फरवरी तक का रहता है। 4 महीने ठंड से बचने के लिए लोगों ने इंतजाम किए होते हैं, मगर इस वर्ष ठंड का प्रकोप 7 महीने से ऊपर हो गया है। लोगों के किए इंतजाम भी कम पड़ गए हैं। लिहाजा लोग इंतजाम करने में जुट गए हैं, क्योंकि मई जून के बाद जुलाई में बारिश का मौसम शुरू हो जाएगा।
गत कुछ वर्षों से बदला मौसम
पिछले 2 सालों से मौसम में काफी बदलाव आया है। गत वर्ष भी लाहौल स्पीति सहित ऊंचे क्षेत्रों में अप्रैल माह में बर्फबारी हुई थी, मगर ठंड का प्रकोप इतना अधिक नहीं था।